als_Latn dik_Latn sag_Latn
Kur kanë kaluar më shumë se 3 vjet nga lëvizja e lirë e shqiptarëve për në vendet e hapësirës shengen, kalimi normal drejt Greqisë vazhdon të mbetet në humorin e policëve të shtetit fqinj. Veç rasteve kur ata krijojnë artificialisht vonesa në kontrollin e dokumenteve të shtetasve shqiptarë në Kakavijë e Kapshticë, udhëtimi për në fqinjin tonë jugor bëhet edhe më stresant në rastet kur policët grekë abuzojnë me kompetencat e tyre në kontrollin e dokumentacionit dhe garancive pasurore. Këta janë bashkëshortët Dervishi nga Korça, që jetojnë prej 20 vitesh në Greqi, bashkë me pjesën tjetër të familjes, fëmijë, nipër e mbesa. Ata kanë disa ditë që presin për t’u bashkuar me familjen pasi kanë qëndruar disa kohë tek të afërmit në Shqipëri, por policia greke nuk i lejon edhe pse ata kanë plotësuar në kohë çdo dokument që kërkohet atje.
Por historia e këtij çifti nuk është rast i veçuar. Në doganën e Kapshticës, më shumë se 70 shqiptarë nuk lejohen të kalojnë në territorin grek, pasi policia kufitare greke u kërkon atyre një garanci më shumë se 3 mijë euro, përveç garancisë që kanë ata nga personat e afërm që i ftojnë për turizëm në Greqi. Qysh pas hyrjes në fuqi të heqjes së regjimit të vizave për vendet e hapësirës shengen, Greqia ka statistikat më të këqija sa i takon kthimit dhe keqtrajtimit të shqiptarëve në kufi. Veç dokumentacionit shpeshherë problemet mes shqiptarëve dhe palës greke kohët e fundit janë toponimet në pasaporta. Ditët e fundit, radhët në doganën e Kapshticës kanë qenë më të gjata se zakonisht për shkak të forcimit të kontrollit të palës greke dhe dyshimit se shqiptarët udhëtojnë drejt Greqisë për punë sezonale dhe jo për turizëm.
als_Latn als_Latn